30.08.2007 03:16   "Saaremaal pakutav maht on niivõrd väike ja hinnaküsimine suur, meil pole sellist turgu. Tööstusel on tööd küll. On turumajandus, keegi ei taha oma taskust juurde maksta," põhjendas Saaremaa lihatööstuse juhataja Raul Maripuu ajalehele  Meie Maa.    Koit Kull ja Ando Sutter, Saaremaa Ökoküla esindajad, käisid küll tööstuses läbirääkimisi pidamas, kuid ainult oma  koostööpartnerite ehk turustusgrupi nimel, mitte kogu maakonna lambakasvatajate eest rääkides.    Nende pakkumine oli 2000 lammast lihatööstusele sobiva graafiku järgi ja hinda küsiti 50 krooni ringis kilost. Juba paari aasta eest saadi tööstusest 42-45 krooni kätte. Tänaseks on aga kõik hinnad tõusnud, ka tootja jaoks.    Aivar Kallas, kes kuulub nii Saaremaa Talupidajate Liidu, MTÜ Saare Mahe kui Saaremaa Lambakasvatajate Seltsi juhatusse, väitis, et ei ole mingitest läbirääkimistest ja  pakkumistest teadlik. Küll aga lubas ta järgmisel nädalal toimuval taluliidu juhatuse koosolekul teema päevakorda võtta.    Aastaid on Saaremaal soovitatud lambaid pidada, üha suuremaid karju soetada. On ju lambad ühed sobivamad loomad looduslike rohumaade hooldamisel. Nüüdne lihatööstuse otsus paneb aga kõik lambakasvatajad pead murdma, kuhu siis loomi realiseerida.